|  |
| --- |
| **Budapest Főváros VII. kerület Erzsébetváros Önkormányzata**  **Maár Balázs Informatikai és Ügyviteli Iroda vezetője** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2025. február 17 - ei rendes**

**ülésére**

|  |  |
| --- | --- |
| **Tárgy:** | Javaslat döntés meghozatalára szerződés megszüntetése és új szerződés megkötése nyomatkészítő eszközök bérlése tárgyában |

**Készítette:**

Maár Balázs

Informatikai és Ügyviteli Iroda vezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. Kerület Erzsébetvárosi Polgármesteri Hivatal által az EP-COPY Kft-vel – a Pénzügyi és Kerületfejlesztési Bizottság 181/2024. (III.19.) határozata alapján *(1. melléklet)* - nyomatkészítő eszközök bérlése tárgyában megkötött szerződés (Szerződés) 2025. március 31-én lejár. *(2. melléklet)* Azonban a szerződés 14.500.000,- Ft + áfa keretösszegéből még felhasználható összeg nem lesz elegendő a 2025. március hónapban esedékes bérleti és használati díj kifizetésére. Ennek okán kezdeményezzük a jelenlegi partnerrel a Szerződés közös megegyezéssel való megszüntetését 2025. február 28. napjával.

Tekintettel arra, hogy a továbbiakban is szükséges a Hivatal részére nyomatkészítő eszközök bérlése a zavartalan működés érdekében, szükségessé vált új beszerzési eljárás lebonyolítása.

A beszerzési eljárás tárgya: Nyomatkészítők biztosítása a Hivatal részére teljes körű üzemeltetési szolgáltatással hosszú és rövid távú bérleti konstrukcióval.

A tárgyi feladatra határozott idejű szerződést kíván a Hivatal kötni 2025. március 1. - 2026. február 28. közötti időszakra.

A beszerzés becsült értéke nettó 14.500.000,- Ft.

IX/2-1/2025. iktatószámú jegyzői engedély *(3. melléklet)* alapján beszerzési eljárás indult a Hivatal telephelyein nyomatkészítő eszközök bérlése tárgyában.

Budapest Főváros VII. kerület Erzsébetváros Önkormányzata és Budapest Főváros VII. kerület Erzsébetvárosi Polgármesteri Hivatala VI/16/2023. (XII. 11.) számú Beszerzési Szabályzata (a továbbiakban: Beszerzési Szabályzat) rendelkezései alapján három gazdasági szereplő részére került megküldésre az ajánlattételi felhívás *(4. melléklet).*

Az ajánlattételi határidőig, azaz 2025. február 4. napja 15:00 óráig az YTECH Kft*.(5. melléklet*), az EP-COPY Kft. *(6. melléklet)* és az Eco-Line Solutions Kft. *(7. melléklet*) megküldte ajánlatát.

|  |  |  |  |  |  |
| --- | --- | --- | --- | --- | --- |
| Ajánlattevő megnevezése | Nettó ajánlati ár / hó | Rendelkezésre állás | Szakmai tapasztalat | Új, felújított, vagy bemutató termék stb. | Referencia  (közigazgatási szervnél  hasonló szerződés  igazolása) |
| % súlyozás | 75% | 5% | 5% | 10% | 5 % |
| YTECH Kft. | 542.163,- Ft | 6 óra | 9 év | új | rendelkezésre áll |
| EP-COPY Kft. | 332.486,- Ft | 4 óra | 29 év | új és felújított | rendelkezésre áll |
| Eco-Line Solutions Kft. | - | - | - | - | - |

Az Eco-Line Solutions Kft. tartalmilag és formailag hibás árajánlatot nyújtott be, ezért az ajánlata érvénytelen.

Az érvényes ajánlatok közül, a bírálati szempontok szerint a legelőnyösebb ajánlatot az EP-COPY Kft. nyújtotta be *(8. melléklet bírálóbizottsági jegyzőkönyv, 9. melléklet számítási táblázat).*

A Beszerzési Szabályzat IV. fejezet 2.3. és 2.4. pontjai alapján:

*„2.3. A nettó 5.000.000 Ft összeget meghaladó, de a nettó 10.000.000 Ft összeget el nem érő egyedi beszerzési érték esetén alkalmazandó eljárásrend:*

*2.3.1. A felhívást legalább 3 ajánlattételre felhívottnak kell egyidejűleg írásban megküldeni, lehetőség szerint előzetesen tájékozódni kell arról, hogy a felhívottakkal összefüggésben az alkalmasság vélelmezhető legyen. Az ajánlatkérés tartalmát úgy kell meghatározni, hogy annak alapján az Árajánlatot tevők megfelelő árajánlatot tehessenek, a határidőben benyújtott árajánlatok összehasonlíthatóak legyenek…”*

*„2.4. A nettó 10.000.000 Ft összeget elérő vagy meghaladó beszerzési érték esetén alkalmazandó eljárásrend:*

1. *A nettó 5.000.000 Ft összeget meghaladó, de a nettó 10.000.000 összeget el nem érő beszerzési érték esetén alkalmazandó eljárásrendet kell alkalmazni a beszerzés, az ajánlatkérés során.*

*Jelen pont alkalmazása esetén 3 ajánlat bekérése nem mellőzhető. A beérkezett ajánlatok értékeléséről bírálati jegyzőkönyv felvétele kötelező. Az alkalmazandó iratmintát a Szabályzat 1. számú melléklete tartalmazza.*

*b) A beszerzési eljárást lezáró érdemi döntés meghozatala ez esetben a Pénzügyi és Kerületfejlesztési Bizottság hatáskörébe tartozik. E döntéshez szükséges előterjesztést a beszerzés tárgya szerinti Szakiroda készíti elő.”*

A szükséges fedezet rendelkezésre áll Budapest Főváros VII. kerület Erzsébetváros Önkormányzata 2025. évi átmeneti költségvetésében.

A fentiekre való tekintettel kérem, hogy a Tisztelt Bizottság az alábbi határozati javaslatokat elfogadni, a szerződés közös megegyezéssel való megszüntetéséhez hozzájárulni, valamint a fentebb megjelölt tárgyú beszerzésre vonatkozó szerződés megkötését nettó 14.500.000,- Ft + áfa keretösszegben a EP-COPY Kft-vel (székhelye: 1105 Budapest, Mongol utca 41.; adószáma: 12122729-2-42) engedélyezni szíveskedjen.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága ......./2025. (II.17.) határozata nyomatkészítő eszközök bérlése a Polgármesteri Hivatal részére 2024. április 9. napján kötött szerződés közös megegyezéssel történő megszüntetése tárgyában**

1. Budapest Főváros VII. Kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy hozzájárul az EP-COPY Kft. (székhelye: 1105 Budapest, Mongol utca 41.; adószáma: 12122729-2-42) és Budapest Főváros VII. kerület Erzsébetvárosi Polgármesteri Hivatal közötti, nyomatkészítő eszközök bérlése tárgyában 2024. április 9. napján kötött szerződés közös megegyezéssel való megszüntetéséhez 2025. február 28. napjával.
2. Felkéri a Polgármestert, hogy gondoskodjon a szerződés aláírásáról.

**Felelős:** Niedermüller Péter polgármester

**Határidő:** 1. pont tekintetében 2025. február 17.

2.pont tekintetében 2025. február 28.

**II.**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága ......./2025. (II.17.) határozata nyomatkészítő eszközök bérlése a Polgármesteri Hivatal részére 2025. 03. 01. napjától tárgyában**

1. Budapest Főváros VII. Kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy engedélyezi az EP-COPY Kft. (székhelye: 1105 Budapest, Mongol utca 41.; adószáma: 12122729-2-42) és Budapest Főváros VII. kerület Erzsébetvárosi Polgármesteri Hivatal közötti szerződéskötést nyomatkészítő eszközök bérlése tárgyában 2025. március 1. napjától 2026. február 28. napjáig mindösszesen nettó 14.500.000,- Ft + áfa keretösszegben a 2024. április 9. napján ugyanebben a tárgyban kötött szerződés közös megegyezéssel való megszüntetésére vonatkozó szerződés megkötését követően.
2. Felkéri a Polgármestert, hogy gondoskodjon a szerződés aláírásáról.

**Felelős:** Niedermüller Péter polgármester

**Határidő:** 1. pont tekintetében 2025. február 17.

2.pont tekintetében 2025. február 28.

Budapest, 2025. február 17.

Maár Balázs

Informatikai és Ügyviteli Iroda

irodavezető

Mellékletek:

1. melléklet: 181/2024. (III.19.) PKB határozat
2. melléklet: Nyomatkészítő eszközök bérlése szerződés
3. melléklet: Ajánlattételi felhívás engedélyező
4. melléklet: Ajánlattételi felhívás
5. melléklet: YTECH Kft. árajánlata
6. melléklet: EP- COPY Kft. árajánlata
7. melléklet: Eco-Line Solutions Kft. árajánlata
8. melléklet: Bírálóbizottsági jegyzőkönyv
9. melléklet: Számítási táblázat